ไทยดีใจพ้นบัญชีดําสนับสนุนก่อการร้าย
ไทยพ้นบัญชีดำประเทศเสี่ยงฟอกเงินสนับสนุนการเงินก่อการร้าย
28 ก.พ. 2556

ไทยพ้นบัญชีดำประเทศเสี่ยงฟอกเงินสนับสนุนการเงินก่อการร้าย
พล.ต.อ.ประชา พรหมนอก รมว.ยุติธรรม รายงานที่ประชุมคณะรัฐมนตรี (ครม.) ว่า หน่วยงาน Financial Action Task Force (FATF) มีมติถอนชื่อประเทศไทยพ้นจากประเทศที่มีความเสี่ยงอย่างร้ายแรงด้านการฟอกเงินและการสนับสนุนทางการเงินแก่การก่อการร้ายแล้ว จากนั้น น.ส.ยิ่งลักษณ์ ชินวัตร นายกรัฐมนตรี ได้ปรบมือแสดงความยินดี
พ.ต.อ.สีหนาท ประยูรรัตน์ เลขาธิการสำนักงานป้องกันและปราบปรามการฟอกเงิน (ปปง.) กล่าวว่า แม้ไทยจะถูกถอดชื่อออกจากการเป็นประเทศที่มีความเสี่ยงร้ายแรงด้านการฟอกเงินแล้ว แต่เพื่อให้ไทยพ้นจากการเป็นประเทศที่อยู่ในบัญชีดำโดยสมบูรณ์ มีสิ่งที่หน่วยงานต่างๆ จะต้องดำเนินการเพิ่มเติมอีก 4 เรื่อง
ได้แก่ 1.การออกกฎกระทรวงกำหนดหลักเกณฑ์และวิธีการตรวจสอบเพื่อทราบข้อเท็จจริงเกี่ยวกับลูกค้าฉบับใหม่ที่สอดคล้องกับมาตรฐานอย่างเต็มที่ 2.การตรา พ.ร.บ.ป้องกันและปราบปรามการฟอกเงิน (แก้ไขเพิ่มเติมฉบับที่ 5) เพื่อแก้ไขข้อบกพร่องในสาระสำคัญที่ยังคงมีอยู่บางส่วนให้มีความคืบหน้าอย่างเป็นรูปธรรม
3.บังคับใช้ พ.ร.บ.ป้องกันและปราบปรามการฟอกเงิน และ พ.ร.บ.ป้องกันและปราบปรามการสนับสนุนทางการเงินแก่การก่อการร้ายอย่างมีประสิทธิภาพและจริงจัง และ 4.เสริมสร้างการกำกับดูแลสถาบันการเงินและภาคการเงินให้ปฏิบัติตามกฎหมายที่เกี่ยวข้องกับการฟอกเงินและอนุบัญญัติอย่างจริงจัง
พ.ต.อ.สีหนาท ระบุว่า FATF จะส่งคณะผู้เชี่ยวชาญมาไทยในเดือน พ.ค.นี้ เพื่อตรวจสอบว่าไทยมีการดำเนินการบังคับใช้กฎหมายและการดำเนินการเพิ่มเติมอื่นๆ เพื่อแก้ไขข้อบกพร่องต่างๆ อย่างเป็นรูปธรรมหรือไม่ และจะนำเสนอความเห็นไปยังที่ประชุม FATF ในเดือน มิ.ย. เพื่อถอดไทยออกจาก Public Statement อย่างสมบูรณ์